Marit Bjørgen

Marit Bjørgen (født 1980) er en norsk tidligere langrennsløper som med åtte gull-, fire sølv- og tre bronsemedaljer er tidenes nest mestvinnende vinterolympier.

Hun er mestvinnende VM-medaljør i langrenn med 26 medaljer, hvorav 18 gullmedaljer; én fra 2003, tre fra 2005, fire fra 2011, fire fra 2013, to fra 2015 og fire fra 2017.

Hun ble kalt «VM-dronningen» av Ski-VM 2005 i Oberstdorf med tre gull, én sølv og én bronse. Etter svake resultater i OL 2006, VM 2007 og VM 2009 ble hun «OL-dronning» i OL 2010 i Vancouver med tre gull, én sølv og én bronse. Bjørgen ble dermed den tredje norske utøver gjennom tidene og den første siden 1924 med fem medaljer i ett og samme OL. Både i VM 2011 og VM 2013 vant hun fire gull og én sølv. I OL 2014 i Sotsji vant Bjørgen tre gull, mens hun vant to gull-, en sølv- og to bronsemedaljer i vinter-OL 2018 i Pyeongchang.

Bjørgen har deltatt i verdenscupen i langrenn fra 1999 til 2018 og har vunnet sammenlagt fire ganger, sprintverdenscupen fire ganger og  distansecupen to ganger. Hun er med sine 114 seire den langrennsløperen i verden som har vunnet flest verdenscuprenn individuelt. Hun har også 29 verdenscupseire i stafett, samt 25 norske mesterskap i langrenn. Hun vant Tour de Ski 2015. Fra 2020 til 2022 deltok Bjørgen for langløpslaget Team Ragde Eiendom, senere Team Ragde Charge, i Ski Classics der hun ble nummer to i Vasaloppet 2021.

 Bakgrunn og oppvekst 
Marit Bjørgen ble født på E.C. Dahls stiftelse i Trondheim og vokste opp på gården Bjørga i bygda Rognes i Midtre Gauldal kommune i Trøndelag. Bjørga ligger seks kilometer og 260 høydemeter opp fra Gaula og fylkesvei 30 gjennom Gauldalen, på vestsida av dalen. Marit Bjørgen vokste opp sammen med en ett år eldre bror og etter hvert ei seks år yngre søster. Besteforeldre og oldeforeldre bodde også på gården. Foreldrene drev med melkeproduksjon, og Marit Bjørgen var tidlig med i arbeidet på gården, hun fikk både stort ansvar og stor frihet. Hun gikk på Rognes skole og på ungdomsskolen på Støren. Hun søkte og kom inn på NTG Lillehammer, men valgte heller å gå på idrettslinja på Gauldal videregående skole på Støren slik at hun kunne bo hjemme og ha familie og venner rundt seg.

Bjørgen er samboer med den tidligere kombinertløperen og olympiske mester Fred Børre Lundberg.

 Karrieren før 2010 
Som barn drev Marit Bjørgen allsidig idrett – langrenn, fotball og håndball – hun spilte håndball til hun var 18 år. Hun var sju år gammel da hun deltok i sitt første skirenn, i Budal. Da Marit Bjørgen var ni, opprettet Idar Terje Belsvik ei treningsgruppe for langrenn i Rognes Idrettslag der både Marit og hennes bror var med. Belsvik var hennes trener og smører helt til hun kom inn på  juniorlandslaget. Bjørgen likte å trene hardt, og hun hevdet seg godt i aldersbestemte klasser. Første gang hun ikke vant et skirenn, var et skirenn i Funäsdalen da hun som 14-åring tapte for Mariana Handler. Hun kom med på juniorlandslaget i 1998,Adresseavisen, 22. januar 2011 og i 1999, som attenåring, vant Bjørgen kvinneklassen i det 56 km lange Rensfjellrennet. Hun debuterte i verdenscupen som nittenåring 27. desember 1999 i Engelberg med en 39.-plass i et sprintrenn.  I 2000 gikk hun på det norske laget som tok VM-gull  i lagtempo på rulleski.Norsk skigull i sommervarmen. vg.no (31. august 2000)

 Inn i verdenseliten (2002–2005) 
Bjørgen fikk sitt gjennombrudd i seniorklassen da hun kom på tredjeplass på 5 km klassisk i NM på Steinkjer i 2001, noe som førte til at hun ble tatt ut på Norges lag i VM 2001 i Lahtis. Hun ble tatt opp på Norges Skiforbunds elitelag i 2001. På sprinten i Düsseldorf 26. oktober 2002 vant hun sitt første verdenscuprenn. Etter det ble hun raskt en av verdens beste sprintere. Bjørgen tok tre verdenscupseire i sprintrenn i sesongen 2002/2003, og hun vant sprintverdenscupen denne sesongen. Hun vant sprintøvelsen i VM i 2003, og hun ble tildelt Olavstatuetten i 2003. I sesongen 2003/2004 kom hun på andreplass i verdenscupen sammenlagt. Etter hvert ble hun også bedre på lengre distanser, hun vant sitt første verdenscuprenn i distanselangrenn i Gällivare 20. november 2004. På landslaget var Svein Tore Samdal hennes trener. I sesongforberedelsene delte Bjørgen inn treningen i bolker med opptil tolv dager på rad med intens hardtrening, noen av dagene med to økter.VG 27. februar 2010

Sesongen 2004/2005 vant hun verdenscupen sammenlagt klart foran Kateřina Neumannová og Virpi Kuitunen. I VM 2005 i Oberstdorf levde hun opp til favorittstempelet og fikk med seg fem medaljer hjem, deriblant gullmedalje på 30 km klassisk, som tidligere ikke hadde vært regnet som en av hennes sterke distanser. Denne sesongen gav henne Aftenpostens gullmedalje og Sportsjournalistenes statuett som «Årets idrettsnavn». Hun mottok også Porsgrunds Porselænsfabriks Ærespris for 2005, og hun fikk to priser på Idrettsgallaen 2006: prisen for «styrke, hurtighet og spenst» og «utøvernes pris».

 Sykdom og nedturer (2006–2009) 
Under åpningsdagene i OL i Torino 2006, var hun plaget av sykdom, som også noen dager i forveien. Hun klarte en sølvmedalje på 10 km klassisk, bak Kristina Šmigun, men for øvrig ble mesterskapet medaljeløst for Bjørgen. Hun gjorde det bra i og vant verdenscupen også denne sesongen, selv om resultatene fra OL ikke ble helt som forventet.

Nyttårsaften 2006 vant Bjørgen det aller første rennet, sprint fristil, i nyskapningen Tour de Ski. Til tross for at hun ble nummer to i verdenscupen, ble også 2007 et skuffende år for Bjørgen. Hun vant to verdenscuprenn, men var ikke i form i VM i Sapporo og kom hjem uten individuelle medaljer.  I et forsøk på forbedring foran neste sesong gikk Bjørgen etter denne sesongen tilbake til den tidligere landslagstreneren Svein Tore Samdal som sin personlige trener mens Egil Kristiansen, som da hadde vært landslagstrener ett år, fortsatte som landslagstrener.

Før sesongen 2007/2008 virket Bjørgen å være tilbake i god, gammel form. I verdenscupåpningen på Beitostølen vant hun sin første verdenscupseier i et distanseløp i fristil. Den 2. desember vant hun 10 km klassisk i Kuusamo, hennes 30. verdenscupseier totalt. I Tour de Ski gjorde hun det bra i starten og ledet, men hun ble syk, og måtte avslutte touren. Hun gikk dermed glipp av alle verdenscuppoengene hun så ut til å vinne i de første løpene. Dette ødela hennes sjanse til å vinne verdenscupen, men hun gjennomførte en brukbar sesongavslutning med andreplass på dobbel jaktstart i Falun, og tredjeplass på 10 km klassisk fellesstart i verdenscupfinalen i Bormio. Hun kom på 11.-plass i verdenscupen til slutt. De dårlige resultatene førte til debatt om Bjørgens treningsmetoder.Samdal får skylda for Bjørgen-svikt. dagbladet.no (2. februar 2008)Bjørgen og Skofterud skværet opp nettavisen.no (1. februar 2008)

Selv om målet for sesongen 2008/09 var å være i toppform i VM i Liberec, ble sesongen lik den forrige, hun var i toppform i starten av sesongen og så gikk det nedover etter jul. Hun fikk fire pallplasseringer i verdenscupen før jul, to i Tour de Ski, men ingen etter nyttår. De beste verdenscupplasseringene var to andreplasser, bak Charlotte Kalla på 10 km fristil i åpningen i Gällivare og bak Virpi Kuitunen på 10 km klassisk i Oberhof i Tour de Ski. Like før VM ble hun syk, og for første gang siden VM i Lahtis i 2001 endte hun uten medaljer. Fjerdeplass på stafetten ble beste resultat. I VM i Liberec innså hun at hun måtte kutte ut den harde bolktreninga fordi det ble for tungt å ta seg igjen etter de harde periodene. Hun ble nummer ti i verdenscupen sammenlagt denne sesongen.

 Gullsesongen 2009/2010 
mini|left|290px|Marit Bjørgen på vei mot gull på 15 km dobbel jaktstart i OL i Vancouver 2010. 
 Forsesongen 
I starten på OL-sesongen 2009/10 var hun igjen i godt slag, selv om OL var det store målet. Før sesongen endret hun treningsopplegget, arbeidet med å komme over skuffelser i fortiden og prioriterte balanse-, koordinasjons- og teknikktrening. Hun gikk inn til suveren seier på begge distanser i den nasjonale åpningen på Beitostølen, og i verdenscupåpningen på samme sted vant hun 10 km fristil, hennes første verdenscupseier på nesten to år. Til gjengjeld vant hun med hele halvminuttet til svenske Charlotte Kalla, mens Anna Haag ble nummer tre.

Etter å ha stått over rennene i Kuusamo, presterte hun godt i de rennene som var igjen før jul. I Düsseldorf ble hun nummer åtte på sprinten, og på 10 km fristil i Davos ble hun nummer fire. På sprinten i fristil samme helg tok hun andreplass, før hun vant den klassiske sprinten i Rogla etter å ha spurtslått polske Justyna Kowalczyk på oppløpet. Det var hennes første verdenscupseier i sprint på tre år, og den første i klassisk på hele fem år. Etter en andreplass på 15 km klassisk, fellesstart kunne Bjørgen ta juleferie med den gule ledertrøya i behold.

Hun mistet verdenscupledelsen siden hun ikke deltok i Tour de Ski, men hun var tilbake med en andreplass bak Kowalczyk i det første rennet etter touren. Distansen var 10 km klassisk og gikk i estiske Otepää.

 OL i Vancouver 
I OL i Vancouver gikk Bjørgen inn til bronse på den innledende 10 km fristil, bak Charlotte Kalla og Kristina Šmigun-Vähi. 17. februar 2010 ble hun olympisk mester på sprint klassisk. Hun gikk raskest i prologen og vant både sitt kvartfinale- og semifinaleheat. I finalen gikk hun inn til en klar seier foran Justyna Kowalczyk og Petra Majdič. Bjørgen ble dermed den andre norske kvinne som tok olympisk gull i individuelt langrenn, den første var Bente Skari i OL 2002 i Salt Lake City. Norge hadde dessuten to stafettgull fra tidligere, i 1968 og 1984. 19. februar gikk Bjørgen inn til OL-gull nummer to da hun vant 15 km dobbel jaktstart (fellesstart med skibytte) med 8,9 sekunders margin til Anna Haag med Justyna Kowalczyk på bronseplass.

Bjørgen tok sitt tredje OL-gull 25. februar da hun gikk ankeretappen for det norske laget på 4 × 5 km stafett. Vibeke Skofterud, Therese Johaug og Kristin Størmer Steira var de andre på vinnerlaget. 27. februar tok Bjørgen sølv på 30 km klassisk, kun én meter bak Justyna Kowalczyk. Dermed tok Marit Bjørgen i alt tre gull, én sølv og én bronsemedalje i OL i Vancouver. For tredje gang klarte en norsk utøver å ta fem medaljer i ett og samme OL: Den første var skytteren Otto Olsen som tok tre gull og to sølv i Sommer-OL 1920 i Antwerpen og den andre var skøteløperen Roald Larsen som i vinter-OL 1924 tok to sølv og tre bronse (sølv på 1500 m og sammenlagt, bronse på 500 m, 5000 m og 10000 m). For sine fremragende prestasjoner i OL ble Bjørgen tildelt Fearnleys olympiske ærespris. Prisen ble overrakt på regjeringens fest for de OL-akkrediterte 17. april 2010.

I sesongen 2009/2010 hadde Bjørgen tillatelse til å bruke et legemiddel mot astma med et virkestoff som stod på WADAs liste over forbudte substanser, også slik listen var etter revisjonen per 1. januar 2010. En slik tillatelse kan gis etter søknad om medisinsk fritak fra dopinglisten.Søknadsformular i norsk versjon fra Antidoping Norge, besøkt 28. februar 2010 Bjørgen ble kritisert av Justyna Kowalczyk for dette.NRK: «Kowalczyk gjentar Bjørgen-kritikk» besøkt 27. februar 2010/ Kowalczyk mente at det burde opprettes en felles legeordning for alle langrennsløpere i verden med astma.Dagbladet:«Hvis Norge ikke har noe å skjule, burde de ikke bry seg», besøkt 27. februar 2010 Bjørgen fortalte at hun hadde fått astmamedisinen godkjent av en spesialist.Dagbladet: «Alt startet da Marit sa jeg ikke fortjente medaljen», besøkt 27. februar 2010

 Sesongavslutningen 
Etter de olympiske leker var Bjørgen uten sjanse til å vinne verdenscupen sammenlagt, men hun presterte likevel godt. I Lahtis vant hun dobbel jaktstart med omtrent samme margin som i Whistler, 10 sekunder. Hun gikk også siste etappe på det norske stafettlaget som vant verdenscupstafetten på samme sted. Bjørgen fortsatte på medgangsbølgen og vant også den klassiske sprinten i Drammen. Finske Saarinen og Muranen tok de øvrige pallplasseringene i nevnte rekkefølge.

I Holmenkollen 13. mars vant Bjørgen 30 km fellesstart foran Kristin Størmer Steira og Therese Johaug. For første gang på 25 år ble det tredobbelt norsk i verdenscupen i kvinnelangrenn. Forrige gang var også i Holmenkollen, 16. mars 1985, da ble det firedobbelt ved Anette Bøe, Grete Nykkelmo, Brit Pettersen og Anne Jahren. Under Holmenkollarrangementet tildelte Skiforeningen Bjørgen Holmenkollmedaljen. I juryens begrunnelse heter det at «Marit Bjørgen tildeles medaljen for sine topprestasjoner over tid og sin evne til å kjempe seg tilbake til toppen etter formsvikt». 14. mars gikk Bjørgen inn til sin fjerde strake verdenscupseier da hun vant sprint fristil i Holmenkollen.

På sin 30-årsdag 21. mars 2010 gikk Bjørgen inn til sin femte verdenscupseier på rad da hun vant verdenscupfinalen i Sverige. Verdenscupfinalen bestod av klassisk sprint i Stockholm samt 2,5 km klassisk prolog, 10 km duatlon og en avsluttende 10 km fri med jaktstart i Falun. Dermed kom Bjørgen på andreplass i verdenscupen sammenlagt samt både i sprintcupen og distansecupen, i alle på plassen bak Justyna Kowalczyk.

På Idrettsgallaen 2011 ble Marit Bjørgen tildelt prisen for «årets kvinnelige utøver» i 2010.

 Sesongene fra 2010 til 2015 
 Gullsesongen 2010/2011 
Sesongen 2010/11 fortsatte Bjørgen der hun slapp foregående sesong, med seier i den nasjonale sesongåpningen på Beitostølen og i de to første verdenscuprennene. I det første i Gällivare vant hun med 41 sekunder på Charlotte Kalla på 10 km fri. I det andre, «mini-Touren» i Kuusamo, vant hun både den klassiske sprinten og 5 km klassisk og gikk inn til en suveren sammenlagtseier etter den avsluttende jaktstarten. Bjørgen hadde dermed vunnet sju verdenscuprenn på rad. Etter å ha stått over sprinten i Düsseldorf, vant Bjørgen også de påfølgende tre rennene i Davos og La Clusaz. Bjørgen hadde dermed vunnet ti verdenscuprenn på rad av dem hun stilte til start i. Som foregående sesong valgte hun å droppe Tour de Ski for i stedet å konsentrere seg om sesongens store mål, VM i Holmenkollen. Hun vant sin 43. verdenscupseier i Otepää 22. januar 2011 og gikk dermed forbi Bente Skari i antall verdenscupseire. Under NM 2011 på Steinkjer gikk hun til topps på alle tre individuelle distanser.

Bjørgen var storfavoritt foran VM i Holmenkollen. Hun innfridde allerede på den innledende sprinten i fristil der hun vant foran Arianna Follis og Petra Majdič. 26. februar tok hun sin andre gullmedalje, da på 15 km dobbel jaktstart. Etter å ha gått sammen med Justyna Kowalczyk og Therese Johaug store deler av løpet, rykket Bjørgen ifra dem like før mål, og vant med margin på 7,5 sekunder på førstnevnte. Bjørgen vant også 10 km klassisk med intervallstart, 4,1 sekund foran Justyna Kowalczyk. Bjørgen gikk ankeretappen på det norske stafettlaget som vant 4×5 km stafett. Der gikk hun sammen med Vibeke Skofterud, Therese Johaug og Kristin Størmer Steira. På den avsluttende 30 km fristil ble Bjørgen nummer to etter at Therese Johaug rykket fra og vant en suveren seier. Bjørgen endte dermed med fire gull og én sølv i VM, og kunne med rette for andre gang tituleres «VM-dronning».

I Lahtis kom Bjørgen på fjerdeplass i duatlon og ble dermed for første gang på over et år beseiret i et verdenscuprenn i distanselangrenn. Hun vant sprinten i Lahtis og tangerte Jelena Välbes 45 seire i verdenscupen. Hun vant  verdenscupfinalen i Stockholm og Falun og tangerte dermed Bjørn Dæhlies 46 verdenscupseire. Totalt ble hun nummer to i verdenscupen sammenlagt etter Justyna Kowalczyk. Hun vant også den avsluttende NM-øvelsen i 30 km fristil i Storelva i Tromsø.

Bjørgen ble av sportsjournalister fra 79 land kåret til verdens beste kvinnelige utøver for 2011. På Idrettsgallaen 2012 ble Marit Bjørgen tildelt de to prisene «årets kvinnelige utøver» og «årets forbilde» for innsatsen i 2011.

 Sesongen 2011/2012 
Sesongen 2011/12 startet som den forrige: Bjørgen vant det første verdenscuprennet i 10 km fri foran Charlotte Kalla, men denne gang på Sjusjøen. Dette var hennes 47. seier, hun passerte Bjørn Dæhlie og troner alene på toppen av listen over antall seire i enkeltrenn. En uke senere vant hun både klassisk sprint, 5 km fri og sammenlagt i «mini-touren» i Kuusamo. Bjørgen vant også sesongens tredje distanserenn, 15 km fri i Davos. Bjørgen ble syk og reiste hjem i stedet for å delta i Rogla siste helg før jul.

I en mesterskapsfri sesong var Tour de Ski 2011/12 sesongens store mål. Justyna Kowalczyk startet med å vinne de tre første etappene. Bjørgen vant de fire neste før Justyna Kowalczyk slo tilbake og vant den åttende etappen. Før den avsluttende etappen opp slalåmbakken i Val di Fiemme ledet Kowalczyk med elleve sekunder. Bjørgen tok igjen Kowalczyk, men opp slalåmbakken gikk Kowalczyk ifra og vant med 28 sekunder. Kowalczyk var i storform i januar og vant ytterligere tre renn før Bjørgen vant igjen, 10 km fristil i Rybinsk. Etter seieren på 15 klassisk i Nové Město na Moravě tok Bjørgen tilbake ledelsen i verdenscupen. På hjemmebane i Szklarska Poręba vant Kowalczyk igjen og overtok igjen ledertrøya i verdenscupen. I  mars kom Bjørgen tilbake i toppform og vant de fire siste verdenscuprennene: i Lahtis, Drammen, Holmenkollen og verdenscupfinalen i Stockholm og Falun. Hun vant verdenscupen sammenlagt, 270 poeng foran Justyna Kowalczyk.

 Sesongen 2012/2013 
Etter å ha blitt slått av Therese Johaug i den norske sesongåpningen på Beitostølen sesongen 2012/13, slo Marit Bjørgen tilbake og vant verdenscupåpningen i Gällivare. Hun vant også sesongen andre verdenscuprenn, «mini-touren» i Kuusamo. Hun valgte å stå over rennene i Canada for å forberede seg til ett av sesongens store mål, Tour de Ski 2012/13. Under trening hjemme i Trøndelag like før jul opplevde hun hjerterytmeforstyrrelse, og på grunn av dette stod hun over Tour de Ski denne sesongen. I «come-backet» etter hjerterytmeforstyrrelsen, i franske La Clusaz, gikk hun til topps på 10 km klassisk, fellesstart. I NM 2013 på Gåsbu i Hamar gikk hun inn til en suveren seier på 10 km fri med individuell start, 37 sekunder foran Therese Johaug. I sprint ble det tredjeplass, mens hun på 15 km duatlon vant sitt 16. NM-gull. Hun tangerte dermed rekorden over norske mesterskap i langrenn som Oddvar Brå hadde fra 1987 og som Bente Skari tangerte i 2003.

I VM 2013 i Val di Fiemme ble det fire gull og én sølv på de fem distansene Bjørgen gikk. På den første VM-distansen, sprint klassisk vant hun foran Ida Ingemarsdotter og Maiken Caspersen Falla. På 15 km duatlon ble det firedobbel norsk seier: Bjørgen vant foran Therese Johaug, Heidi Weng og Kristin Størmer Steira. Det var Bjørgens tiende VM-gull, og hun passerte dermed Bjørn Dæhlies ni VM-gull. På 10 km fri teknikk med individuell start ledet også Bjørgen underveis, men måtte til slutt ta til takke med sølv, slått av Therese Johaug med russiske Julija Tsjekaljova på tredjeplass.

Det norske stafettlaget på 4×5 km var storfavoritter etter de fire løperne på laget var de fire beste på 15 km duatlon.Oddsen for norsk pallplass på damestafetten: 1,01, VG, 28. februar 2013 Det ble gull foran Sverige og Russland med Bjørgen på siste etappe etter at Heidi Weng, Therese Johaug og Kristin Størmer Steira hadde gått de tre første.Feide inn til gull - slet med stavingen, VG, 28. februar 2013 Hun oppnådde sesongens hovedmål, å vinne 30 km klassisk, etter å ha distansert Kowalczyk og Johaug like før mål. Det var Bjørgens tolvte VM-gull, og hun hadde bare Jelena Välbe (14) foran seg på listen over mestvinnende VM-medaljører i langrenn.

 Sesongen 2013/2014 
Marit Bjørgen ble også sesongen 2013/14 slått av Therese Johaug i den norske sesongåpningen på Beitostølen. I likhet med forrige sesong revansjerte Bjørgen seg med seier i verdenscupåpningen som denne gang var «mini-Touren» i Kuusamo. Bjørgen plusset på seiersrekken med to verdenscupseire i Davos. I Tour de Ski 2013/14 vant Bjørgen prologen i Oberhof, men etter de to neste etappene ble hun syk og reiste hjem. I midten av januar ble hun nummer tre på 10 km klassisk i Norgesmesterskapet på ski 2014 som på grunn av snømangel var flyttet fra Molde til Lillehammer. Therese Johaug og Heidi Weng tok de to første plassene. I de siste to verdenscuprennene før vinter-OL 2014 i Sotsji viste Bjørgen gryende storform og vant både 10 km klassisk og sprint fristil.

15 km duatlon var OLs første distanse. Bare Bjørgen klarte å følge Charlotte Kallas rykk i den siste bakken to kilometer før mål. Inn mot mål gikk Bjørgen forbi Kalla og gikk i mål til sitt fjerde OL-gull totalt. Heidi Weng fikk bronse. På sprint fristil tre dager senere ble Bjørgen utslått i semifinalen etter å ha falt på oppløpet. På 10 km klassisk endte hun på en 5.-plass. Justyna Kowalzcyk vant suverent foran Charlotte Kalla og Therese Johaug. På 4 × 5 km stafett var Norge storfavoritter etter å ha vunnet alle stafetter i mesterskap og i verdenscupen de siste tre årene. I det varme været rundt Laura ski- og skiskytingkompleks ble det smørebom på det norske laget; Norge endte på femteplass med Bjørgen på siste etappe etter at Heidi Weng, Therese Johaug og Astrid Uhrenholdt Jacobsen hadde gått de tre første.

Marit Bjørgen og Ingvild Flugstad Østberg representerte Norge i lagsprint for kvinner. Østberg hadde første etappe og Bjørgen hadde ankeretappen. I semifinalen vant de suverent foran Sverige og USA. I finalen var det Norge og Finland som var de største favorittene. Etter en god etappe av Bjørgen ledet de med noen sekunder på Finland. Østberg gjorde det samme på etappene sine og de vant klart foran Finland på 2.-plass og Sverige på 3.-plass.

På 30 km fristil sikret Bjørgen seg sitt tredje gull i Sotsji-OL. Det var denne seieren Bjørgen hadde siktet seg inn mot som et hovedmål i dette OL.Intervju med Bjørgen på TV2 under OL Therese Johaug og Kristin Størmer Steira sikret tredobbelt norsk. Det var tolvte gang i OL-historien det ble tredobbelt norsk og første gang i en kvinneøvelse.De elleve første gangene: I 1924 (2): I kombinert med Thorleif Haug, Johan Grøttumsbråten og Thoralf Strømstad og de samme tre på 50 km, men med Strømstad på andre og Grøttumsbråten på tredje; I 1928 (2): I kombinert med Grøttumsbråten, Hans Vinjarengen og John Snersrud og på 18 km med Grøttumsbråten, Ole Hegge og Reidar Ødegaard; I 1932 (2) i kombinert med Grøttumsbråten, Ole Stenen og Vinjarengen og i spesielt hopprenn med Birger Ruud, Hans Beck og Kåre Walberg; I 1936 i kombinert med Oddbjørn Hagen, Olaf Hoffsbakken og Sverre Brodahl; I 1948 i spesielt hopprenn med Petter Hugsted, Birger Ruud og Thorleif Schjelderup; I 1964 på 5000 m skøyter med Knut Johannesen, Per Ivar Moe og Fred Anton Maier; I 1992 på 30 km med Vegard Ulvang, Bjørn Dæhlie og Terje Langli; I 1994 i alpin kombinasjon med Lasse Kjus, Kjetil André Aamodt og Harald Christian Strand Nilsen. Dette var Bjørgens sjette OL-gull, hun rykket dermed opp på tredjeplass på listen over mestvinnende vinterolympiere, på plassen bak Bjørn Dæhlie på andre med Ole Einar Bjørndalen på første.

Bjørgen vant både i Lahtis og Holmenkollen og lå 39 poeng bak Therese Johaug i verdenscupsammendraget før verdenscupfinalen i Falun. Bjørgen vant sprinten og lå bare tre poeng bak Johaug før de siste to øvelsene.Bjørgen vant – nå skiller det kun tre poeng opp til Johaug. NRK (14. mars 2014) På 15 km duatlon gikk Johaug ifra Bjørgen og fikk 15 sekunders ledelse før den avsluttende jaktstarten over 10 km fri.– Jeg må tenke minst mulig, ellers blir jeg tullete. NRK (16. mars 2014) Dette klarte Bjørgen aldri å ta igjen, og hun endte opp med andreplass både i verdenscupen sammenlagt og i distansecupen. Bjørgen hadde vunnet flest bonuspoeng i løpet av sesongen og kunne innkassere BMW xDrive-trofeet, en BMW X1.Bjoergen and Sundby win BMW xDrive Trophy  FIS (16. mars 2014)

Da Bjørgen vant 30 km fristil i NM del to på Gålå tok Bjørgen sitt syttende NM-gull. Hun er dermed mestvinnende langrennsløper i antall NM-gull.Bjørgen historisk med sitt 17. NM-gull. VG (29. mars 2014)

I juli 2014 mottok Bjørgen den internasjonale prisen «Fair Play Mecenate».Marit Bjørgen mottok "Fair Play Mecenate” for 2014. www.idrett.no (22. juli 2014) På Idrettsgallaen 2015 ble hun kåret til Årets kvinnelige utøver for 2014.

 Sesongen 2014/2015 
Sesongen 2014/2015 startet med hard kniving mellom Bjørgen og Therese Johaug. Bjørgen og Johaug vant hvert sitt renn i den nasjonale sesongåpningen på Beitostølen. Av sju konkurranser i verdenscupen før jul vant Bjørgen fire, Johaug to, mens Ingvild Flugstad Østberg vant ett sprintrenn. I Tour de Ski 2015 vant Bjørgen de fem første rennene. Ingen hadde gjort det før henne.Bjørgen for suveren - spenningen er duellen om 2.-plassen. vg.no (8. januar 2015) Bjørgen vant sammenlagt ett minutt og 39 sekunder foran Therese Johaug, med Heidi Weng på tredjeplass og Ragnhild Haga på fjerde.

Etter seier i sprint og andreplass på 10 km i Östersund i de siste rennene før VM i Falun, hadde Bjørgen allerede vunnet verdenscupen sammenlagt.Bjørgen har vunnet verdenscupen allerede  abcnyheter.no (15. februar 2015) I VM gikk Bjørgen til topps på den første distansen, sprint klassisk, foran Stina Nilsson og Maiken Caspersen Falla. Det ble sjetteplass på 15 km duatlon, og Bjørgen valgte å stå over lagsprinten. På 10 km fri med intervallstart ble det smørebom på hele det norske laget, og Bjørgen havnet på 31.-plass. Bjørgen gikk fjerde etappe på det norske laget som tok gull på 4 x 5 km stafett. Heidi Weng, Therese Johaug og Astrid Uhrenholdt Jacobsen gikk de første tre etappene. Dette var Bjørgens 14. gullmedalje i VM. Hun gikk dermed forbi Jelena Välbe som mestvinnende VM-medaljør i langrenn, men fortsatt likt i antall gullmedaljer.  På den avsluttende 30 km klassisk tok Bjørgen sølv, bak suverene Therese Johaug.

Bjørgen vant begge rennene i Lahtis og den avsluttende tremila i Holmenkollen. Dette var Bjørgens seier nr. 75 i et verdenscuprenn og hennes femte på tremila i Holmenkollen.De fire første var i 2005, 2010, 2012 og 2014. Bjørgen sikret seg denne sesongen seier både i sprintcupen og i distansecupen i tillegg til i verdenscupen sammenlagt.

Det var lenge usikkert hvorvidt Bjørgen ville legge opp eller ikke etter sesongslutt, men 13. april 2015 gjorde hun det klart at planen var å satse i minst én sesong til.Bjørgen fortsetter langrennskarrieren: – Jeg er 100 prosent klar, VG Nett Den 23. juni 2015 kom hun derimot med nyheten om at hun ventet barn med samboeren Fred Børre Lundberg, og dermed ville stå over sesongen 2015/2016. Hun fødte en sønn 26. desember 2015.

I 2015 endret Det internasjonale skiforbundet tellingen av verdenscupseire slik at også etappeseire i «tour»-konkurranser teller som verdenscupseire. Bjørgen hadde dermed ikke 75, men 102 verdenscupseire.

 Karrieren fra 2015 
 Sesongen 2015/16 
Bjørgens første skirenn etter fødselen var det lokale Marit Bjørgen-rennet på Støren, et renn på 42 km. Der vant hun klassen K36–40, som eneste deltaker, med tiden 2.16.32.Langrenn.com - Slik gikk det i Marit Bjørgens comeback, besøkt 27. november 2016. Hun planla å delta i NM del 2 på Beitostølen i mars, men måtte stå over på grunn av belastningsskade i hoften. Samme skade gjorde at hun også måtte stå over Skarverennet.TV2 - Marit Bjørgen må droppe Skarverennet, besøkt 27. november 2016. Hun trente etter dette ikke for fullt gjennom sommeren 2016.

 Sesongen 2016/17 
I sesongåpningen på Beitostølen 19. november vant Bjørgen 10 km fristil, elleve sekunder foran Heidi Weng. Hun vant også 10 km klassisk i verdenscuprenn-åpningshelgen i Kuusamo 27. november, hennes 103. verdenscupseier gjennom karrieren.Langrenn.com - Marit Bjørgen vant verdenscupen i Kuusamo, besøkt 27. november 2016. Bjørgen valgte å stå over Tour de Ski 2016/17 for å konsentrere seg om VM i Lahtis.  Hun vant verdenscuprennene i Ulricehamn (10 km fri teknikk), i Falun (15 km klassisk) og i Otepää (10 km klassisk) som var det siste rennet før VM. Innimellom dette vant hun også 10 km klassisk og 15 km duatlon i NM på Lygna.

I VM ble hun utslått i kvartfinalen på sprinten, der hun deltok som tittelforsvarer. Hun tok gull på 15 km duatlon; Det var hennes femtende VM-gull, og hun står dermed alene som mestvinnende i antall gullmedaljer i ski-VM. Hun vant også 10 km klassisk med en seiersmargin på 41 sekunder til sølvmedaljevinneren Charlotte Kalla; Det var hennes største seiersmargin på alle hennes til da seksten VM-gull. På 4 × 5 km stafett gikk Bjørgen ankeretappen på det norske laget som tok gull foran Sverige og Finland. Maiken Caspersen Falla, Heidi Weng og Astrid Uhrenholdt Jacobsen gikk de tre første etappene. På avslutningsdistansen 30 km fristil ble det firedobbelt norsk: Marit Bjørgen vant foran Heidi Weng, Astrid Uhrenholdt Jacobsen og Ragnhild Haga. Det var Bjørgens 18. VM-gull.

Den 12. mars 2017 tok Bjørgen en suveren seier på 30 km klassisk i Holmenkollen. Det var hennes sjette seier på tremila i Holmenkollen, på dagen tolv år etter hennes første. Hun avsluttet verdenscupsesongen med to etappesire og seier sammenlagt i verdenscupfinalen i Quebec. I NM del to på Gålå vant hun 5 km og 30 km og kom opp i 21 NM-gull, alle i individuelt.

 Sesongen 2017/18 
Bjørgen vant både 10 km klassisk og 10 km fristil i sesongåpningen på Beitostølen 17. og 19. november. Hun kom ikke videre fra prologen i verdenscupåpningen i Ruka; Bare to norske kvinner gikk videre, og smøresjef Knut Nystad innrømmet smørebom.  På del to av «mini-touren», 10 km klassisk, gikk Bjørgen til topps og sikret seg sin 111. verdenscupseier. Deretter fulgte en del renn der Bjørgen havnet utenfor pallen før hun slo til med seier i det siste verdenscuprennet før jul, 10 km jaktstart i Toblach. Hun gikk ut 22 sekunder bak Charlotte Kalla, men tok henne igjen og spurtslo sine norske lagvenninner Ingvild Flugstad Østberg og Heidi Weng.  Det var Bjørgens 112. verdenscupseier.  Bjørgen valgte i likhet med de foregående sesongene å stå over Tour de Ski. I Norgesmesterskapet på ski 2018 på Gåsbu vant Bjørgen alle de tre individuelle konkurransene: sprint klassisk, 10 km fri og 15 km duatlon. Bjørgen kom dermed opp i 24 norske mesterskap.

I vinter-OL 2018 fikk hun sølv på åpningsdistansen, 15 km skiathlon, bak Charlotte Kalla. På 10 km fristil med intervallstart tok Bjørgen bronse, bak Ragnhild Haga og Charlotte Kalla. På 4 × 5 km stafett gikk Bjørgen ankeretappen på det norske laget som tok gull. Ingvild Flugstad Østberg, Astrid Uhrenholdt Jacobsen og Ragnhild Haga gikk de tre første etappene. Bjørgen gikk ut på siste etappe 3,4 sekunder bak Russland og Sverige. Bjørgen gikk opp i teten og dro og rykket på den siste bakketoppen slik at spurtsterke Stina Nilsson ikke klarte å ta henne igjen. På lagsprinten, som gikk i fristil, ble det bronse til det norske laget der Bjørgen gikk sammen med Maiken Caspersen Falla. Bjørgens mål for OL var en individuell gullmedalje. Det lyktes hun med i den avsluttende øvelsen i OL, 30 km langrenn i klassisk stil. Bjørgen gikk tidlig opp i teten, og feltet skrumpet inn. På den andre av fire 7,5 km-runder var det ingen konkurrenter som klarte å henge med. Bjørgen vant til slutt med hele 1 minutt og 49,5 sekunder til finske Krista Pärmäkoski og med svenske Stina Nilsson på tredjeplass. Det var Bjørgens åttende OL-gull, likt med Ole Einar Bjørndalen og Bjørn Dæhlie. Alle tre har fire sølvmedaljer, men Bjørgen har flere bronsemedaljer enn de andre to og ble dermed tidenes mestvinnende vinterolympier. Hun klatret også opp på sjetteplass over alle olympiere, etter Michael Phelps med 23 gull og Larisa Latynina,  Paavo Nurmi, Mark Spitz og Carl Lewis som alle har ni gull. For andre gang vant Bjørgen fem medaljer i ett OL. Bjørgens OL-gull sikret også at Norge ble beste nasjon i vinter-OL 2018 på plassen foran Tyskland. Bjørgen fikk utdelt gullmedaljen på OLs avslutningsseremoni med 40 000 tilskuere til stede etter at hun var norsk flaggbærer under innmarsjen.

Bjørgen vant tremila i Holmenkollen for sjuende gang etter at hun 1,5 km før mål hadde innhentet et forsprang på 36 sekunder. Bjørgen avsluttet sin verdenscupkarriere med seier i verdenscupavslutningen i Falun. Det var hennes 114. verdenscupseier. I NM del to i Alta 6. april 2018 fortalte Bjørgen at hun ville legge opp som langrennsløper etter denne sesongen. Samme dag vant hun 5 km, noe som ble hennes 25. NM-gull i langrenn. Samme kveld endret NRK TV sitt sendeskjema (Gullrekka) og satte inn et eget hyllestprogram om Marit Bjørgen i stedet for programmet Beat for beat. Dagen etter tok hun sin siste NM-medalje, da hun havnet på 2.-plass i 30 km fristil.

På Idrettsgallaen 2019 ble Bjørgen tildelt tre priser: «Årets kvinnelige utøver» for 2018, «Årets navn» i 2018 som var stemt fram av publikum, og «Idrettsgallaens hederspris» som hun ble tildelt sammen med Ole Einar Bjørndalen. På Adresseavisens nyttårskonsert i 2019 ble Bjørgen tildelt prisen «Årets trønder», etter at hun hadde vært blant de nominerte fem ganger tidligere.

 To sesonger med langløp (2020–2022) 
Den 26. mai 2020 informerte Bjørgen om at hun ville gjøre comeback som langrennsløper ved å delta på langløpslaget Team Ragde Eiendom – laget til Anders og Jørgen Aukland.NRK.no - Bjørgen overrasker – gjør comeback med brødrene Aukland, besøkt 27. mai 2020.Aftenposten.no - Bjørgen tilbake i sporet: Skal gå Vasaloppet, besøkt 27. mai 2020. Hun vurderte å delta i Marcialonga 2021, men hadde ikke meldt seg inn igjen i Adams-systemet (Anti-Doping Administration and Management System) i tide for å få lov å delta der.Bjørgen får ikke konkurrere i år. Nettavisen. besøkt 21. mars 2021. Vasaloppet 2021 ble eneste renn Bjørgen deltok i denne sesongen, der ble det andreplass etter at Lina Korsgren ble for sterk. Bjørgen vurderte å delta på tremila i NM del to i Granåsen, men denne ble avlyst på grunn av koronaen.Bjørgen avslutter sesongen. Adresseavisen. Besøkt 21. mars 2021.

I sin andre sesong i Ski Classics gikk Bjørgen nok en gang glipp av Marcialonga, denne gang på grunn av covid-19. Hun ble nummer seks i Vasaloppet 2022, nummer fem i Birkebeinerrennet og nummer to i Reistadløpet fra Setermoen til Bardufoss.

 Etter langrennskarrieren 
Under ski-VM 2021 var Bjørgen ekspertkommentator i TV2.

Bjørgen deltok i New York Marathon 2022 der hun løp på 3.08.52. I 2022 gav hun sammen med Guro Strøm Solli ut boka Marits metode som beskriver hennes treningsmetoder.

 Meritter 
 Olympiske leker 

KonkurranseSprintLagsprint10 kmDuatlon30 km4 x 5 km stafett15 km 2002 Salt Lake City Deltok ikke  Deltok ikke Deltok ikke 14.-plass KSølv 1 50.-plass F 2006 Torino 18.-plass F 4.-plass K Sølv K Deltok ikke Deltok ikke 5.-plass 4 2010 Vancouver Gull KDeltok ikke Bronse F Gull Sølv KGull 4 2014 Sotsji11.-plass F Gull K5.-plass K Gull Gull F 5.-plass 4 2018 PyeongchangDeltok ikke Bronse FBronse F Sølv Gull KGull 4

 Verdensmesterskap 
KonkurranseSprintLagsprint10 kmDuatlon*30 km4 x 5 km stafett15 km 2001 Lahtis Deltok ikke 24.-plass K 19.-plass Avlyst ** Deltok ikke Deltok ikke 2003 Val di Fiemme Gull F Deltok ikke Deltok ikke Deltok ikke Sølv 2 24.-plass K 2005 Oberstdorf 16.-plass K Gull FBronse F Sølv Gull K Gull 4 2007 Sapporo 10.-plass K Bronse F 22.-plass F 12.-plass 9.-plass K Bronse 2 2009 Liberec 9.-plass F Deltok ikke 16.-plass K 19.-plassDeltok ikke 4.-plass 1 2011 Oslo  Gull F Deltok ikke  Gull K  Gull  Sølv F Gull 4 2013 Val di Fiemme  Gull K  Deltok ikke Sølv F  Gull  Gull K Gull 4 2015 Falun  Gull K Deltok ikke 31.-plass F 6.-plass Sølv K Gull 4 2017 Lahtis16.-plass F Deltok ikke Gull K Gull Gull F Gull 4
.* Duatlon refererer i 2001 til 5 km klassisk med intervallstart etterfulgt av 5 km fristil med jaktstart. Fra 2005 er duatlon fellesstart 7,5 km klassisk etterfulgt av 7,5 km fristil. ** 30 km langrenn for kvinner i 2001 måtte avlyses på grunn av sterk kulde (-23 °C).F = Fristil, K = klassisk stil; Tallet på 4 x 5 km stafett markerer hvilken etappe Bjørgen gikk; 1 og 2 i klassisk stil, 4 i fristil.


+Verdenscupseiere Nr. Dato Sted DistanseDistanserenn og sprint 1.   Düsseldorf    Sprint fristil 2.   Clusone    Sprint fristil 3.   Reit im Winkl    Sprint fristil 4.   Val di Fiemme    Sprint klassisk 5.   Nové Město    Sprint fristil 6.  Stockholm    Sprint klassisk 7.   Trondheim    Sprint fristil 8.   Drammen    Sprint klassisk 9.   Lahtis    Sprint fristil 10.  Pragelato    Sprint fristil 11.  Düsseldorf    Sprint fristil 12.   Gällivare    10 km klassisk 13.   Bern    Sprint fristil 14.   Val di Fiemme    15 km duatlon 15.  Asiago    Sprint klassisk 16.   Otepää    10 km klassisk 17.  Nové Město   Sprint fristil 18.   Holmenkollen    30 km klassisk 19.    Göteborg    Sprint fristil 20.  Falun    15 km duatlon 21.  Düsseldorf  Sprint fristil 22.   Beitostølen  10 km klassisk 23.  Kuusamo  10 km klassisk 24.  Vernon  15 km duatlon 25.  Mora  45 km klassisk 26.  Changchun  Sprint fristil 27.  Düsseldorf  Sprint fristil 28.   Falun  15 km duatlon 29.   Beitostølen  10 km fristil 30.  Kuusamo  10 km klassisk 31.  Beitostølen  10 km fristil 32.  Rogla  Sprint klassisk  33.  Lahtis  15 km duatlon 34.  Drammen  Sprint klassisk 35.  Holmenkollen   30 km fristil 36.  Holmenkollen   Sprint fristil 37.  Stockholm/Falun  Verdenscupfinalen* 38.   Gällivare    10 km fristil 39.   Kuusamo    «Mini-Tour»** 40.   Davos    10 km klassisk 41.   Davos    Sprint fristil 42.   La Clusaz    15 km fri, fellesstart 43.   Otepää    10 km klassisk 44.  Drammen  10 km klassisk 45.  Lahtis  Sprint klassisk 46.   Stockholm/Falun  Verdenscupfinalen* 47.   Sjusjøen    10 km fristil 48.   Kuusamo    «Mini-Tour»** 49.   Davos    15 km fristil 50.   Rybinsk    10 km fristil 51.  Nové Město   15 km klassisk 52.  Lahtis  Sprint klassisk 53.  Drammen  Sprint klassisk 54.  Holmenkollen   30 km klassisk 55.   Stockholm/Falun  Verdenscupfinalen* 56.   Gällivare  10 km fristil 57.   Kuusamo    «Mini-Tour»** 58.   La Clusaz    10 km klassisk, fellesstart 59.   Stockholm/Falun  Verdenscupfinalen* 60.   Kuusamo  «Mini-Tour»** 61.   Davos    15 km fristil 62.   Davos    Sprint fristil 63.   Toblach    10 km klassisk 64.   Toblach    Sprint fristil 65.  Lahtis  10 km fristil 66.  Holmenkollen  30 km klassisk 67.   Kuusamo    Sprint klassisk 68.   Lillehammer    «Mini-Tour»*** 69.   Davos    10 km fristil 70.   Davos    Sprint fristil 71.    Tour de Ski 2014/15 sammenlagt 72.  Östersund  Sprint klassisk 73.   Lahtis    Sprint fristil 74.   Lahtis    10 km klassisk 75. Holmenkollen30 km fristil 76. Ruka10 km klassisk 77.    Ulricehamn 10 km fristil 78.  Falun    15 km klassisk 79.   Otepää    10 km klassisk 80.   Holmenkollen30 km klassisk 81.  Québec  Verdenscupfinalen 82.  Toblach  10 km klassisk, jaktstart 83. Holmenkollen30 km fristil 84.   Falun  VerdenscupfinalenEtappeseiere i Tour de Ski**** 1.     München  Sprint fristil 2.     Oberstdorf  10 km skibytte, fellesstart 3.     Toblach  3,3 km klassisk, individuell start 4.     Toblach  Sprint fristil 5.     Toblach  15 km fri, jaktstart 6.     Oberhof  3 km fristil, prolog 7.     Oberstdorf  3 km fristil, prolog 8.     Oberstdorf  10 km klassisk, jaktstart 9.     Val Müstair  Sprint fristil 10.     Toblach  5 km klassisk, individuell start 11.     Toblach  15 km fristil, jaktstartAndre etappeseiere****  1.    Falun 10 km duatlon 2.  Kuusamo  Sprint klassisk 3.  Kuusamo  5 km klassisk 4.    Falun 2,5 km klassisk 5.    Falun 10 km duatlon 6.  Kuusamo  Sprint klassisk 7.  Kuusamo  5 km fristil 8.    Stockholm Sprint klassisk 9.    Falun 2,5 km fristil 10.  Kuusamo  Sprint klassisk 11.  Kuusamo  5 km fristil 12.  Kuusamo  10 km klassisk, jaktstart 13.    Falun 2,5 km fristil 14.    Falun 10 km klassisk, fellesstart 15.    Falun Sprint klassisk 16.    Lillehammer Sprint fristil 17.    Quebec 10 km klassisk, fellesstart 18.    Quebec 10 km fristil, jaktstart 19.  Ruka  10 km klassisk, intervallstartVerdenscupseiere totalt: 114 * Verdenscupfinalen i 2010 og 2011 bestod av klassisk sprint, 2,5 km klassisk prolog, 10 km duatlon samt en avsluttende 10 km fri med jaktstart. I 2012 og 2013 var prologen i fristil og duatlon byttet ut med 10 km klassisk.
** «Mini-Touren» i Kuusamo i 2010 og 2013 bestod av klassisk sprint, 5 km klassisk og en avsluttende 10 km fri med jaktstart, i 2011 og 2012 var 5 km fri og 10 km klassisk.
*** «Mini-Touren» på Lillehammer i 2014 bestod av fri sprint, 5 km fri og en avsluttende 10 km klassisk med jaktstart.
****Etapper i Tour de Ski og etapper i mini-tourer ble tidligere ikke regnet som egne renn. Etter at FIS endret reglene med tilbakevirkende kraft i desember 2015, regnes også disse som enkeltstående renn i verdenscupen.
Kilde: FISTherese Johaug data.fis-ski.com. Besøkt 11. januar 2016
+Verdenscupseire i stafett Nr. Dato Sted Distanse 1.  Düsseldorf    Sprintstafett, fristil 2.    Beitostølen  4 x 5 km stafett 3.    Toblach    Sprintstafett, fristil 4.    Davos     4 x 5 km stafett 5.    Otepää    4 x 5 km stafett 6.  Oberstdorf    Sprintstafett, fristil 7.   Umeå    4 x 5 km stafett 8.   Düsseldorf    Sprintstafett, fristil 9.    Gällivare    4 x 5 km stafett 10.    Bern     Sprintstafett, fristil 11.    Düsseldorf    Sprintstafett, fristil 12.  Beitostølen  4 x 5 km stafett 13.  Düsseldorf  Sprintstafett, fristil 14.   Gällivare    4 x 5 km stafett 15.  Beitostølen  4 x 5 km stafett 16.  Liberec    Sprintstafett, klassisk 17.  Falun    4 x 5 km stafett 18.  Gällivare    4 x 5 km stafett 19.  Lahtis    4 x 5 km stafett 20.  Gällivare    4 x 5 km stafett 21.  La Clusaz    4 x 5 km stafett 22.  Liberec    Sprintstafett, klassisk 23.  Sjusjøen  4 x 5 km stafett 24.  Nové Město  4 x 5 km stafett 25.  Gällivare    4 x 5 km stafett 26.  La Clusaz    4 x 5 km stafett 27.  Lillehammer  4 x 5 km stafett 28.  La Clusaz    4 x 5 km stafett 29.  Ulricehamn    4 x 5 km stafett
+Verdenscupsesonger  Sesong/Resultat Sammenlagt   Distansecupen  Sprintcupen Plassering Poeng Plassering Poeng Plassering Poeng 2000/01  53.  55  –  –  48.  19   2001/02  32.  131  –  –  36.  44  2002/03  6.  508  –  –  1.  485   2003/04  2.  1139  11.  394  1.  745  2004/05  1.  1320  1.  740  1.  625   2005/06  1.  1036  4.  642  1.  394  2006/07  2.  941  4.  405  6.  216   2007/08  11.  690  6.  502  16.  188  2008/09  10.  708  9.  435   15.  147  2009/10  2.  1320  2.  636  2.  484  2010/11  2.  1578  2.  775  4.  403  2011/12  1.  2689  1.  1448  3.  521  2012/13  4.  1148  6.  492  7.  256 2013/14  2.  1498  2. 705 3.  433 2014/15  1.  2172 1. 962  1.  610 2015/16  –  –  –  –  –  –  2016/17  5.  1307  2.  854  15.  153 2017/18  5.  1078  5.  636  26.  82 

 Se også 
 Kongepokalvinnere i skiidrett for kvinner
 Liste over mestvinnende vinterolympiere
 Liste over norske mestvinnende vinterolympiere
 Liste over mestvinnende verdenscupvinnere i skisport
 Liste over norgesmestere i langrenn
 Oversikt over flest vunne gullmedaljer i ett og samme OL

 Fotnoter og referanser 
Adresseavisen 25. februar 2010



Du må vinne eitt til for å slå henne, Marit – NRK-artikkel om Marit Bjørgens og Bente Skaris verdenscupseire
Resultatliste fra Rensfjellrennet 1999

 Litteratur 


 Eksterne lenker 




Kategori:Personer fra Midtre Gauldal kommune
Kategori:Norske langrennsløpere
Kategori:Olympiske mestere for Norge
Kategori:Olympiske sølvmedaljevinnere for Norge
Kategori:Olympiske bronsemedaljevinnere for Norge
Kategori:Olympiske medaljevinnere i langrenn
Kategori:Verdensmestere i langrenn
Kategori:Norgesmestere i langrenn
Kategori:Kongepokalvinnere i skiidrett
Kategori:Tour de Ski-vinnere
Kategori:Vinnere av Fearnleys olympiske ærespris
Kategori:Deltakere for Norge under Ski-VM 2001
Kategori:Medaljevinnere under Vinter-OL 2002
Kategori:Deltakere for Norge under Vinter-OL 2002
Kategori:Langrennsløpere under Vinter-OL 2002
Kategori:Deltakere for Norge under Ski-VM 2003
Kategori:Deltakere for Norge under Ski-VM 2005
Kategori:Medaljevinnere under Vinter-OL 2006
Kategori:Deltakere for Norge under Vinter-OL 2006
Kategori:Langrennsløpere under Vinter-OL 2006
Kategori:Deltakere for Norge under Ski-VM 2007
Kategori:Deltakere for Norge under Ski-VM 2009
Kategori:Medaljevinnere under Vinter-OL 2010
Kategori:Deltakere for Norge under Vinter-OL 2010
Kategori:Langrennsløpere under Vinter-OL 2010
Kategori:Deltakere for Norge under Ski-VM 2011
Kategori:Deltakere for Norge under Ski-VM 2013
Kategori:Medaljevinnere under Vinter-OL 2014
Kategori:Deltakere for Norge under Vinter-OL 2014
Kategori:Langrennsløpere under Vinter-OL 2014
Kategori:Deltakere for Norge under Ski-VM 2015
Kategori:Deltakere for Norge under Ski-VM 2017
Kategori:Medaljevinnere under Vinter-OL 2018
Kategori:Deltakere for Norge under Vinter-OL 2018
Kategori:Langrennsløpere under Vinter-OL 2018
Kategori:Langrennsløpere tilknyttet Vasaloppet
Kategori:Best av de beste-deltakere
Kategori:Nettavisen-prisen
Kategori:Ekspertkommentatorer (sport)